TARYBOS REGLAMENTAS (EB) Nr. 2068/2004
2004 m. lapkričio 29 d.
iš dalies keičiantis Reglamentą (EB) Nr. 2667/2000 dėl Europos rekonstrukcijos agentūros
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 181a straipsnio 2 dalies pirmąjį sakinį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Europos rekonstrukcijos agentūra teikia Bendrijos pagalbą, numatytą Reglamente (EB) Nr. 2666/2000 (2), Serbijai ir Juodkalnijai, įskaitant Kosovą, kaip apibrėžta 1999 m. birželio 10 d. Jungtinių Tautų Saugumo Tarybos rezoliucijoje 1244, ir Buvusiajai Jugoslavijos Respublikai Makedonijai.
(2)
Pagal Reglamentą (EB) Nr. 2667/2000 (3) šis reglamentas taikomas iki 2004 m. gruodžio 31 d.
(3)
Reglamentu (EB) Nr. 2667/2000 numatoma, kad Komisija pateikia Tarybai įvertinimo ataskaitą apie jo taikymą ir pasiūlymą dėl Agentūros statuso.
(4)
Komisija tą ataskaitą viešai paskelbė 2004 m. birželio 4 d.
(5)
Bendrijos pagalba Serbijai ir Juodkalnijai, įskaitant Kosovą, kaip apibrėžta 1999 m. birželio 10 d. Jungtinių Tautų Saugumo Tarybos rezoliucijoje 1244, ir Buvusiajai Jugoslavijos Respublikai Makedonijai numatoma Šalies strategijos dokumente 2002-2006 m., vadovaujantis Bendrijos finansinėmis perspektyvomis. Komisija rengia pasiūlymus dėl šioms šalims ir teritorijoms skirtų daugiamečių preliminarių programų 2005-2006 m.
(6)
Atsižvelgiant į teigiamą Agentūros veiklos įvertinimą ir į tai, kad Bendrijos pagalbos teikimas numatytas iki 2006 m., svarbu užtikrinti Bendrijos pagalbos teikimo tęstinumą. Todėl Europos rekonstrukcijos agentūros įgaliojimai turėtų būti pratęsti iki 2006 m. gruodžio 31 d.
(7)
2003 m. vasario 4 d. Jugoslavijos Federacinėje Respublikoje buvo priimta Konstitucinė chartija, kuria šalis buvo pervadinta į Serbiją ir Juodkalniją (4). Turėtų būti atsižvelgta į šį pavadinimo pakeitimą.
(8)
Reglamentas (EB) Nr. 2667/2000 turi būti iš dalies atitinkamai pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2667/2000 keičiamas taip:
1)
1 straipsnyje frazė „Jugoslavijos Federacinei Respublikai“ pakeičiama fraze „Serbijai ir Juodkalnijai“.
2)
2 straipsnio 1 dalies b punkte frazė „Jugoslavijos Federacinės Respublikos“ pakeičiama fraze „Serbijos ir Juodkalnijos“.
3)
4 straipsnio 10 dalyje frazė „Jugoslavijos Federacinei Respublikai“ pakeičiama fraze „Serbijai ir Juodkalnijai“.
4)
14 straipsnis pakeičiamas taip:
„14 straipsnis
Iki 2005 m. gruodžio 31 d. Komisija praneša Tarybai apie Agentūros įgaliojimų perspektyvą. Pasiūlymus pratęsti Agentūros įgaliojimus po 2006 m. gruodžio 31 d. Komisija turėtų pateikti Tarybai iki 2006 m. kovo 31 d.“.
5)
15 straipsnis pakeičiamas taip:
„15 straipsnis
Komisija gali perduoti Agentūrai Bendrijos pagalbos, kurią nuspręsta skirti Serbijai ir Juodkalnijai bei Buvusiajai Jugoslavijos Respublikai Makedonijai pagal Reglamentą (EB) Nr. 1628/96, vykdymą.“.
6)
16 straipsnyje data „2004 m. gruodžio 31 d.“ pakeičiama data „2006 m. gruodžio 31 d.“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. lapkričio 29 d.